
ОБРАЗЛОЖЕЊЕ


Мастер рад кандидата Бекира Дудића  под називом “Прање новца: откривање и сузбијање” достављен је Комисији на 118 страна, у које су укључени и коришћена литература и списак табела и графикона. Подељен је на Увод, три дела и Закључак. 

У Уводу (стр.5-6) се укратко даје прва одредба „прања новца“ и указује на последице које ова криминална делатност има не само на привредни систем већине савремених држава, него и на њихову безбедност. 

Први део рада носи наслов „Концептуални аспекти и феноменологија прања новца“ (стр. 7-40) и у њему кандидат ову појаву дефинише као скуп активности усмерених на прикривање праве природе прихода који потичу из криминалне делатности, чиме се они приказују као легални. Указује се да се ова делатност одвија у три кључне фазе: полагање (пласирање) новца; његово озакоњење и најзад, интеграција. Настављајући да излаже о феноменологији прања новца, кандидат посебно обрађује улогу и начин деловања различитих правних субјеката у овом процесу: указује на значај „off shore“ зона, нерезидентних рачуна, фиктивних уговора, улагања готовине у финансијски систем, оснивање лажних фирми чије основна улога је прање новца. Када се ради о врстама делатности којима у овом процесу учествују физичка лица, наводе се: кријумчарење новца и различите трансакције са готовином, међу којима и ино-уплате. мењачки послови и сличне.  


Кандидат се упушта и у одређивање релација прања новца са другим криминалним активностима. Пре свега са организованим криминалитетом, корупцијом и тероризмом. У раду се тврди да прање новца има  више  димензија: моралну, психолошку, социјалну, криминолошку, историјску, правну, економску и политичку, а затим се посебно концентрише на две последње, при чему се (углавном на основу медијских извештаја) говори о искуствима Србије. Излагање са наставља указивањем на савремене тенденције у прању новца које карактерише повећана опасност трансакција јер их је теже открити и идентификовати њихове учиниоце. Говори се о злоупотребама картица за одлагање новца у сврху његовог прања, злоупотребама интернет банкарства, манипулацијама са електронском готовином у сврхе прања новца и коцкању преко интернета са истом циљу. 
Други део рада (стр. 41-87) носи назив „Нормативне претпоставке контроле прања новца“ подељен је у два одељка. У првом се излаже о међународним прописима у борби против прања новца, при чему се посебно истичу Конвенција УН против незаконитог промета опојних дрога и психоактивних супстанци, Конвенција 141 Савета Европе, Конвенција о прању, трагању, привременом одузимању и одузимању прихода стечених кривичним делом и финансирању тероризма, као и низ међународних аката у виду препорука, смерница и уредаба. Од субјеката који иницирају ове међународне акте, посбно се излаже утицај Организације уједињених нација; Групе за финанисјке акције (FATF) са својих познатих 40 препорука које се у раду детаљно наводе; „Еgmont група“, од Интерпола формирани FOPAC; Базелска комисија за супревизију банака; Међународна асоцијација супервизија осигурања; као и међународне организације регионалног карактера у области супротстављања прању новца. 

Други одељак посвећен је анализи домаћих правних прописа намењених контроли прања новца. То су пре свега Закон о спречавању прања новца и финансирању тероризма који је донет какао би Србија одговорила својим међународним обавезама проистеклим из потписивања неких од горе наведених међународних аката. Овај Закон створио је правну основу за формирање Управе за спречавање прања новца (чија надлежност и задаци су у тексту детаљно изложенио и одредио субјекте који су обвезани на предузимање радњи и мера за спречавање прања новца (банке, мањачи, инвестивиони фондови, пензијски фондови и сличне организације). Ти субјекти су у обавези да достављају податке Управи промптно, као и да посебу пажњу посвете идентификацији (или у законској терминологији „познавању и праћењу“) странака. Важан део стратегије спречавања прања новца је подстицање безготовинског плаћања. У том контексту је и одредаба Закона о забрани примања готовог новца у износу преко 15.000 евра. 

Поред Управе за спречавање прања новца, као субјекте који се посебно ангажују у овом послу у Србији кандидат наводи и Министарство финансија, Пореску управу, Управу царина, Министарство правде са Правосудним центром за обуку и стручно усавршавање, Министарство унутрашњих послова, Безедносно- информативну агенцију, Министарство одбране и војне безбедносне агенције. Аутор указује и на значај укључивања субјеката тзв. „цивилног друштва“ и медија у овај посао. 
Трећи део рада (стр. 88-110) назван је „Деловање на сузбијање прања новца“ и посвећен је анализи маханизама антикриминалног деловања у овој области. Прво се указује на улогу Народне банке Србије и осталих банака у поступку спречавања прања новца. Дати су исцрпни подаци о начину разврставања клијената, о странкама, трансакцијама и броју пријављених трансакција последњих година. Следећи одељак посвећен је криминалистичким аспектима сузбијања прања новца. Успешност откривања оваквих дела посебно зависи од успешности финансијске анализе пословања осумњиченог и у том склопу се указује на значај одредаба садржаних у кривичном процесном праву Србије. Посебно апострофирају коришћење прикривеног иследника, контролисане испоруке, тајни надзор и коришћење института заштићени сведок. 

У Закључку (стр111-114), кандидат Дудић наглашава значај превенције код дела прање новца, нужност ангажовања великог броја државних и невладиних субјеката и њиховаог одговарајућег координисања, и потребу међународне сарадња са организацијама и државама које су заинтересоване да учествују у сузбијању прања новца. Акценат се ставља на значај ангажовања банака и сродних финансијских установа преко којих се врши „легализација прљавог новца“. Приметно је да аутор ни у Закључку, нити у ранијем излагању не наводи било какав предлог за измену решења садржаних у  правном систему Србије који би супротстављање прању новца учинио ефикаснијим.  

Тиме долазимо до првог приговора матер раду који је у овом Извештају предмет приказивања: кандидат је више окренут тумачењу норми и механизама предвиђених за спречавање прања новца, него њиховом критичком преиспитивању. Друга замерка то што је писац, у настојању да у тексту обради што већи број питања везаних за проблематику прања новца, неке делове развио несразмерно у односу на друге који су остали недовољно обрађени. Све ово, међутим, не утиче на основно опредељење Комисије које може бити преточено у 

ЗАКЉУЧАК
да рукопис који нам је достаљен представља рад који у сваком погледу задовољава услове који се постављају пред  мастер радове на последипломским студијама. Пре свега требало би истаћи актуелност теме, настојање да се она изложи из више углова, излагање обогати емпиријским подацима који, нормативној димензији додају и реалну. У том погледу штета је што аутор није, бар елементарно, приказао бар један од случајева који су се појавили пред нашим правосудним органима. Текст је опремљен научном апаратуром и грфичким приказима, писан јасним, разумљивим стилом, основни појмови су разјашњени, показано је завдно размевање материје о којој се излаже, а не могу му се упутити ни озбиљнији методолошки приговори. Библиографија дата на крају рада (стр. 115-118) обухвата 33  ауторска рада, од којих је знатан део на страном језику. Наведени су правни извори који су у раду коришћени, као и релевантне интернет адресе. 

Имајући у виду рад и наведене констатације, Комисија сматра да је рад кандидата Бекира Дудића “Прање новца: откривање и сузбијање” испунио све услове за јавну одбрану.

Београд, 01. март 2012.

проф. др Ђорђе Игњатовић, ментор 
проф. др Драган Симеуновић

проф. др Paдомир Милашиновић 

